Fl-2019 l-ekonomija Ewropea mistennija jkollha s-seba' sena konsekuttiva ta' tkabbir u l-ekonomiji tal-Istati Membri kollha huma previsti li jespandu. It-tkabbir fiż-żona tal-euro kien aktar b'saħħtu milli mistenni fl-ewwel tliet xhur tas-sena minħabba għadd ta' fatturi temporanji bħall-kundizzjonijiet anqas ħorox fix-xitwa u t-titjib fis-suq tal-bejgħ tal-karozzi. Ibbenefika wkoll minn miżuri ta' politika fiskali, li saħħet l-introjtu disponibbli tal-unitajiet domestiċi f'diversi Stati Membri. Madankollu, il-prospettiva fuq medda qasira hija oskurata minn fatturi esterni li jinkludu t-tensjonijiet kummerċjali madwar id-dinja u inċertezza sinifikanti fl-oqsma ta' politika. Dan komplew iħallu impatt fuq il-fiduċja fis-settur tal-manifattura, li huwa l-aktar settur espost għall-kummerċ internazzjonali, u mistennija jdgħajfu il-prospettiva tat-tkabbir għall-bqija tas-sena. B'riżultat ta' dan, it-tbassir tat-tkabbir tal-PDG fiż-żona tal-euro fl-2019 baqa' ma nbidilx u jlaħħaq il-1.2 %, filwaqt li t-tbassir għall-2020 tnaqqas kemxejn għal 1.4 % minħabba fil-pass moderat mistenni matul il-bqija ta' din is-sena (it-tbassir tar-rebbiegħa: 1.5 %). It-tbassir tal-PDG għall-2019 baqa' l-istess u mistenni jlaħħaq il-1.4 % u l-1.6 % fl-2020. Valdis Dombrovskis, il-Viċi President għall-Euro u d-Djalogu Soċjali, responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: "L-ekonomiji kollha tal-UE mistennija jikbru f'din is-sena u fis-sena d-dieħla, anke jekk it-tkabbir b'saħħtu fl-Ewropa Ċentrali u tal-Lvant jikkuntrasta mar-ritmu aktar dgħajjef fil-Ġermanja u fl-Italja. Ir-reżiljenza tal-ekonomiji tagħna qiegħda tiġi ttestjata mid-dgħufijiet persistenti fil-qasam tal-manifattura li qed jiġu kkawżati minn tensjonijiet kummerċjali u inċertezza fl-oqsma tal-politika. Fuq in-naħa domestika, Brexit “mingħajr ftehim” għadu sors maġġuri ta' riskju.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “L-ekonomija Ewropea qed tkompli tikber minkejja sfond dinji diffiċli. Il-pajjiżi tal-UE mistennija jkomplu jikbru kemm fl-2019 u fl-2020 hekk kif is-suq tax-xogħol b'saħħtu qiegħed isostni d-domanda. Meta jitqiesu r-riskji numerużi għall-prospettiva, jeħtiġilna nintensifikaw l-isforzi biex inkomplu nsaħħu r-reżiljenza tal-ekonomiji tagħna u taż-żona tal-euro kollha kemm hi.” Id-domanda domestika tixpruna t-tkabbir fl-UE Filwaqt li t-tkabbir ta' aktar kmieni din is-sena bbenefika minn għadd ta' fatturi temporanji, il-prospettiva għall-bqija tas-sena tidher aktar dgħajfa hekk kif il-prospetti għat-titjib rapidu fil-manifattura u l-kummerċ dinjin qegħdin jgħibu. It-tkabbir tal-PDG fl-2020 mistenni jkun ogħla, parzjalment minħabba f'għadd aktar ta' jiem ta' xogħol. Id-domanda domestika, partikolarment il-konsum tal-unitajiet domestiċi, għadha tixpruna t-tkabbir ekonomiku fl-Ewropa bl-għajnuna tas-saħħa kostanti tas-suq tax-xogħol. Il-PDG fl-Istati Membri mbassar li jiżdied din is-sena u s-sena d-dieħla iżda t-tkabbir se jissaħħaħ aktar b'mod sinifikanti f'ċerti żoni (pereż. fl-Ewropa Ċentrali u tal-Lvant, f'Malta u fl-Irlanda) milli f'oħrajn (pereż. l-Italja u l-Ġermanja). Mistennija inflazzjoni aktar dgħajfa minħabba fit-tnaqqis fil-prezzijiet taż-żejt It-tbassir fir-rigward tal-inflazzjoni kumplessiva fiż-żona tal-euro u fl-UE tnaqqas b'0.1 punti perċentwali għal din is-sena u s-sena d-dieħla, l-aktar minħabba prezzijiet taż-żejt aktar baxxi u l-prospettiva ekonomika kemxejn aktar dgħajfa. L-inflazzjoni (l-Indiċi Armonizzat tal-Prezzijiet għall-Konsumatur) fiż-żona tal-euro issa prevista li tilħaq medja ta' 1.3 % kemm fl-2019 kif ukoll fl-2020 (it-tbassir tar-rebbiegħa: 1.4 % fl-2019 u fl-2020), filwaqt li fl-UE hija mbassra li tilħaq medja ta' 1.5 % fl-2019 u 1.6 % fl-2020 (tbassir tar-rebbiegħa: 1.6 % fl-2019 u 1.7% fl-2020). Żdiedu r-riskji ta' ċaqliq 'l isfel Ir-riskji għall-prospettiva ekonomika dinjija għadhom interkonnessi ħafna u fil-parti l-kbira tagħhom huma negattivi. Il-konfrontazzjoni ekonomika mtawla bejn l-Istati Uniti u ċ-Ċina, flimkien mal-inċertezza kbira dwar il-politika kummerċjali tal-Istati Uniti tista' ddewwem it-tnaqqis ta' bħalissa fil-kummerċ dinji u fil-manifattura u tolqot reġjuni u setturi oħrajn. Din jista' jkollha konsegwenzi negattivi fuq l-ekonomija dinjija, fosthom minħabba tfixkil fis-swieq finanzjarji. It-tensjonijiet fil-Lvant Nofsani wkoll jistgħu jżidu l-potenzjal ta' żidiet sinifikanti fil-prezzijiet taż-żejt. Fuq in-naħa domestika, il-Brexit għadha sors maġġuri ta' inċertezza. Fl-aħħar nett, hemm riskji sinifikanti dwar il-muturi tat-tkabbir u l-momentum ekonomiku fuq żmien qasir fiż-żona tal-euro. Jekk jippersistu d-dgħufijiet fis-settur tal-manifattura, u tonqos il-fiduċja kummerċjali, jista' jkun hemm konsegwenzi fuq setturi oħrajn u ssir ħsara fuq il-kundizzjonijiet tas-suq tax-xogħol, il-konsum privat u fl-aħħar mill-aħħar, fuq it-tkabbir. Dwar ir-Renju Unit, suppożizzjoni purament teknika Fid-dawl tal-proċess ta' ħruġ tar-Renju Unit mill-UE, il-previżjonijiet għall-2019 u l-2020 huma bbażati fuq suppożizzjoni purament teknika tal-istatus quo f'dak li jirrigwarda x-xejriet kummerċjali bejn l-UE27 u r-Renju Unit. Din qed issir biss għall-finijiet tat-tbassir u ma għandha l-ebda effett fuq in-negozjati futuri bejn l-UE u r-Renju Unit. Kuntest Dan it-tbassir huwa bbażat fuq ġabra ta' suppożizzjonijiet tekniċi li jikkonċernaw ir-rati tal-kambju, ir-rati tal-imgħax u l-prezzijiet tal-prodotti bażiċi, bit-28 ta' Ġunju tkun id-data tal-għeluq. Rigward id-data l-oħra kollha li dieħla, dan it-tbassir iqis l-informazzjoni sat-2 ta' Lulju. Il-Kummissjoni tippubblika erba' tbassiriet ekonomiċi kull sena. It-tbassiriet li jiġu ppubblikati kull xitwa u sajf ikopru biss il-PDG annwali u trimestrili u l-inflazzjoni għas-sena attwali u ta' wara għall-Istati Membri kollha u għaż-żona tal-euro, kif ukoll l-aggregati tal-UE. It-tbassir ekonomiku li jmiss tal-Kummissjoni Ewropea se jkun it-tbassir ekonomiku tal-ħarifa f'Novembru 2019. Għal Aktar Informazzjoni Id-dokument sħiħ: Tbassir Ekonomiku għas-Sajf 2019 Segwi lill-Viċi President Dombrovskis fuq Twitter: @VDombrovskis Segwi lill-Kummissarju Moscovici fuq Twitter: @pierremoscovici Segwi lil DĠ ECFIN fuq Twitter: @ecfin